Gandia concedeix més de 56.000 euros en ajudes a col·lectius socials, esportius i culturals
02 juny 2025

## Gandia concedeix més de 56.000 euros en ajudes a col·lectius socials, esportius i culturals02 juny 2025Última actualització: 02 juny 2025

![](../gestion/img/3279a8f31817f2ce9fdcea4e7a917f5a042e6e5893d6f0c8b9ed2d5869972897.jpg)  
  

Les coportaveus del Govern local de Gandia, **Alícia Izquierdo** i **Balbina Sendra**, han comparegut aquest dilluns per a fer balanç dels principals acords adoptats durant la Junta de Govern celebrada al matí.

  
Durant la compareixença, s’ha posat en valor l’impuls a diverses línies d’ajudes, la col·laboració amb entitats locals i la preocupació institucional davant els recents actes vandàlics amb motivació d’odi.

  
Entre els punts més destacats, Sendra ha anunciat la concessió de sis noves ajudes del programa ‘Alcem persianes’, orientat a fomentar l’obertura de nous comerços i la transmissió generacional del comerç local, així com a millorar l’experiència de compra i impulsar la digitalització i sostenibilitat dels negocis.

  
A més, s’aprovaren convenis amb diverses entitats: 4.950 euros per al Club Atletisme Safor per a la celebració de la Cursa de la Dona; 15.000 euros per a la Unió Artístic-Musical Francisco de Borja; 25.000 euros per a l’associació cultural La Vall d’Igna per a activitats al Teatre del Raval; i 12.000 euros per al Col·lectiu Öbertament per a la promoció artística de persones amb malaltia mental.

  
Izquierdo ha destacat l’augment en la sol·licitud d’ajudes al lloguer dins del Pla Estratègic d’Habitatge, que contempla subvencions per a assegurances de protecció al lloguer i xicotetes reformes. D’esta manera ja són 5 les ajudes concedides en este sentit.

  
Així mateix, s’ha resolt el procés d’al·legacions del projecte de renaturalització del Barranc de Beniopa, la qual cosa permetrà iniciar les actuacions sobre parcel·les de titularitat privada.

D’altra banda, les portaveus han condemnat enèrgicament els recents actes vandàlics i missatges d’odi apareguts a la ciutat, especialment contra el col·lectiu LGTBIQ+. Han denunciat l’aparició de pintades signades amb el nom d’una formació política amb representació a l’Ajuntament de Gandia i han exigit responsabilitats a aquells que governen “_directa o indirectament a la Diputació_ _de València_ _i a la Generalitat_ _Valenciana_ _amb qui estan generant odi_”.

  
Finalment, el Govern local ha volgut reiterar el seu compromís amb una Gandia diversa, inclusiva i respectuosa amb els drets humans.

[Twittear](https://twitter.com/share)